《和原甫郓州乐郊诗》
宋代·刘攽

人事有背向，胜游不长绝。闻公乐郊行，慷慨矜岁月。

东山翠屏秀，卢水寒玉直。尚有昔来人，借问宁异昔。

菱蕖乱幽芳，梧竹凝茂阴。始知秋意高，讵厌徂岁深。

因宜付乐妨，大巧当不为。岛鱼皆自欢，贤者能勿违。

华堂庇深沉，皋壤极虚旷。清池湛明辉，寒郊无近响。

公来会旌旆，公晏盛笳鼓。鲁酒若醍醐，齐讴艳巴楚。

采芹自胥乐，食葚怀好音。因成池上篇，为想思归吟。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。